
Dediščina
Komedija 
Dvorana generala Maistra
Torek, 20. oktober, 19.00
Igrajo: Domen Valič, Iztok Valič, Vid Valič
Režija: Vid Valič

Družina Valič je morda ena od bolj znanih slovenskih družin, a kljub temu prav nič drugačna od drugih. Še posebej, ko je posredi dediščina. Ob njej se še najbolj ljubeče vezi med starši in potomci, brati in sestrami kaj hitro skrhajo. 
Kako sta si očetovo dediščino razdelila Domen in Vid? Po bratsko ali pravično, vsak pol? Kaj pa, če ima oče povsem drugačne načrte? Ne zamudite komedije, v kateri bodo prvič skupaj na odru Domen Valič, Iztok Valič in Vid Valič. Če se seveda ne bodo prej skregali.


Tadej Toš: Resno?!? Ne se hecat!
Stand up Komedija 
Dvorana generala Maistra
Petek, 23. oktober, 20.00
Nastopa: Tadej Toš

Mislite, da sta humor in komedija hec? Resno?!? Naj vas spomnimo na Aristotela, ki je komedijo ustoličil kot orodje za opazovanja človeka in njegovih slabosti ter orožje za razkrivanje resnice o posamezniku in človeštvu nasploh. Humor in komedija sta torej preklemano resna stvar, vsak, ki se ju loti, pa mora biti še kako natančen opazovalec sveta, ki ga obkroža. Ob tem mora biti seveda tudi mojster interpretacije, ritma, jezika in pravega trenutka. Pri Tadeju Tošu vsega najdemo v obilju. Zato smo lahko povsem prepričani, da nas čaka nova uspešnica. Resno! Ne hecamo se.

Tolkala od blizu
1. koncert Mladinskega cikla 2026/2027
Dvorana Union
Četrtek, 8. oktober, 15.00
Nastopa: Slovenski tolkalni projekt (SToP)
Tolkala so gotovo najbolj raznolika družina glasbil. Pri njih zveni kar koli – les, kovina, membrana… Pri njih zazveni udarec, pa tudi dotik, tresenje, drgnenje, zamah… Nekatera imajo jasno določeno tonsko višino, druga so tu, da ustvarjajo ritem, tretja prinašajo barve in osupljive zvočne učinke. Precej pisana in divja druščina torej. Zato ne čudi, da so jo skladatelji v orkester spuščali previdno in počasi. Dolgo so imele stalno mesto v njem zgolj pavke, druga tolkala so se z odra oglasila le občasno. Na srečo je danes slika povsem drugačna: skladatelji jim zaupajo vse od mogočnih ritmičnih poudarkov, ki poslušalca vržejo s stola, do malone neslišnih zvočnih odtenkov, ki se zdijo, kot da prihajajo z nekega drugega planeta. Dobrodošli v širnem vesolju tolkal, polnem ritmov, barv in presenečenj! 

Vladimir Kostadinović Iris Quintet feat. Joe Locke
Jazz v Narodnem domu
Mali oder Narodnega doma
Torek, 13. oktober, 20.30
Nastopajo: Alex Sipiagin; trobenta, Jaka Kopač; altovski saksofon, Joe Locke; vibrafon, Joshua Ginsburg; kontrabas,
Vladimir Kostadinović; bobni

Če bi bil 46-letni Vladimir Kostadinović Američan in ne v Avstriji živeči Srb, bi bil po vsem svetu znan kot energičen, vsestranski in skladateljsko ustvarjalen bobnarski virtuoz. V resnici pa so ga najbolje sprejeli prav na izjemno tekmovalni newyorški sceni, kjer že dolgo velja za »enega njihovih«, kar je posebno priznanje, še posebej za nekoga, ki deluje pretežno v mainstreamu, ki temelji na bebopu. Tako kot njegov debitantski album je bil tudi album Iris, ki ga bo predstavil v Mariboru, posnet v Velikem jabolku z vrhunsko zasedbo: Chris Potter/Ben Wendel (saksofon), Alex Sipiagin (trobenta), Joe Locke (vibrafon), Geoff Keezer (klavir) in Matt Brewer (bas).
»Želim najti ravnovesje med družino in glasbo, kar je velik izziv, ko si nenehno na poti,« pojasnjuje Vladimir, med prijatelji znan kot »Krcko«. Izziv je resnično velik, saj oktobrska evropska turneja šteje 15 koncertov, nato pa se podaja še na Japonsko. Zato je album poimenovan po njegovi hčerki in posvečen njegovi ženi – pri čemer se Krcko na albumu ne predstavi le kot bobnar z izjemno občutljivostjo in avtoriteto, temveč tudi kot prepričljiv skladatelj in vodja skupine. Revija DownBeat je album uvrstila med najboljše jazzovske albume leta 2025.
Nastope kvinteta zaznamujejo močna energija, prefinjena glasbena komunikacija in živahen ansambelski zvok, kar zagotavlja močno koncertno izkušnjo tako za predano jazzovsko občinstvo kot za nove poslušalce.

Barcelona Gipsy balKan Orchestra
Koncert, Lent po Lentu
Dvorana generala Maistra
Sreda, 14. oktober, 20.30
Nastopajo: Margherita Abita; vokal, Julien Chanal; kitara, Fernando Salinas; harmonika, Xavi Pendón; klarinet, Pere Nolasc Turu; violina, Ivan Kovačević; kontrabas, Albert Enkaminanko; tolkala

Balkan, Sredozemlje, Bližnji vzhod in ščepec klezmerja v enem samem silovitem in eksplozivnem vrtincu, ki odpihne še zadnje predsodke o ljudski glasbi in krepko pospeši pulz. Barcelona Gipsy balKan Orchestra, sedmerica glasbenikov različnih narodnosti, iz bogate zakladnice romske, balkanske, mediteranske in vzhodnoevropske glasbe ustvarja samosvoj zvok, v katerem se prepletata virtuoznost in nebrzdana energija. »Njihova moč je v ravnovesju med prefinjenostjo in ognjem,« je po letošnjem odmevnem nastopu na festivalu Jazzablanca zapisal kritik. Mi dodajamo, da nas čaka koncert, ob katerem bo težko ostati pri miru.


The Thinkers feat. Mat Maneri
Jazz v Narodnem domu
Mali oder Narodnega doma
Torek, 27. oktober, 20.30
Nastopajo: Mat Maneri; viola, Cene Resnik; tenorski saksofon, Samo Šalamon; električna kitara, Samuel Ber; bobni

Samo Šalamon ne miruje. Njegove albume medtem preštevamo že v ducatih, pričujoč trio pa mu očitno tako sede, da so medtem izdali že tri albume (ki so za zdaj na voljo le za prenos). In kot smo vajeni že iz preteklosti, mu ne manjka sodelovanj z najvidnejšimi predstavniki sodobnega jazza. Tokrat je to varovanec legendarne münchenske založbe ECM, violist Mat Maneri, ki je doslej snemal z glasbeniki, kot so Cecil Taylor, Matthew Shipp, Joe Morris, Gerald Cleaver, Tim Berne, Borah Bergman, Mark Dresser, William Parker in mnogimi drugimi, seveda pa vseskozi deluje tudi v lastnih zasedbah. Cene Resnik je bil desetletje dolgo znan predvsem kot saksofonist pri slovenski rock skupini Siddharta. A Cene je tudi diplomant celovškega konservatorija, študent legendarnega Grega Osbya, Reggieja Workmana in Douga  Hammonda ter tako že več kot 20 let sodi med vodilne slovenske inovatorje svojih glasbil, ki so si utrli pot predvsem na mednarodnih odrih in založbah. Komajda 30-letni belgijski bobnar Samuel Ber pa se izjemno hitro vzpenja na poti do uspeha, saj so cenjeni tako njegovi lastni albumi kot tudi njegova igra ob boku številnih drugih (trio Tonyja Malabyja, Jozefa Dumoulina in Samuela Bera, Benoît Delbecq, Magic Malik, Suzanne Abbuehl, Matthieu Michel, Nicolas Thys ipd.).

